Setu, kement a astenn ar gaoz war ar gor a zanvez-mañ, un arroud tennet eus an diell KIS-271, LAVAR 8, embannet gant PREDER e 1992.  Un darn eus respont GE (Guy Etienne) d'ul lizher a-berzh TAM (Turiaw ar Menteg) an hini eo, ma feuke hennezh rak arver an termen "karantez" evit ober anv eus an darempredoù revel :    ".Ur goulenn a rin bremañ evit a sell ar brezhoneg : ha dav eo kombodañ betek re "doareoù ar garantez", digemmañ ur furm "uhel" hag ur furm "gantaezel" ? Ne c'haller ket tamall ar skolastikourion a laoskentez lavar, ha koulskoude mar dalc'hent evit  holl furmoù ar garantez an un ger amor, kuites da stagañ outañ ar renadennoù concupiscentae, benevolentiae, h.a., ne oa ket dre ziouer a varregezhioù yezh. An dañjer o tiframmañ ar sterva etre meur a dermen e ve diverkañ an unanded a zo daoust da bep tra dindan an erzerc'hadoù diseurt. Evito da gaout an termen resis charité, e kav gwell an deologourion c'halleger ober gant ar ger amour, daoust ma'z eo liessteriek pe, moarvat, dre ma'z eo liessteriek, kevansteriek kentoc'h.    E-se na gavan ket abeg  e frazenn Ronan Huon ha, diouzh va zu, e ran gant an droienn ober karantez, ha hi plaket, a ouzon, diouzh Gl. faire l'amour, Sz, to make love."      Bez e c'hellin, diouzh ma vo ezhomm, reiñ displegadenn pe zisplegadenn war ster gerioù zo, ken gwir eo ne vez ket heveiz ar brezhoneg arnevez atav.    A-hend all, e lavarin amañ e savan a-du gant Gwenael, p'em c'houlenn da betra e c'hall talvezout ersav ar re, evel Loig ha Steve, a zinac'h ober gant ar peurunvan, o kavout gwelloc'h bout  testoù feal brezhoneg o hanter ploue.  Oc'h em lorbañ o-unan gant eriunelloù yezh an hini a reont. Ne vefe ket ken bras an droug ma n'eo ket "yezh" pe "dafar yezhel" o dije diuzet da dachenn c'hoari, just a-walc'h. Siwazh, ne dalvez o strivoù da netra nemet da gempenn an toull don ma vo sebeliet ar brezhoneg un deiz.    Salv ma vo komprenet kement-se ganto.    Da c'hortoz e kinnigan ur boelladenn d'hon daou emsaver gredus : lakaat an arroud amañ uheloc'h (an hini tennet eus LAVAR  8, anat) en o brezhonegoù ketep !    C'hwervoni zo em c'homzoù, gwir eo, kasoni, tamm ebet.    A galon,    Alan